PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT

asupra propunerii legislative pentru modificarea şi completarea 

Legii nr. 504/2004 privind instituţiile publice de spectacole şi concerte

Propunerea legislativă pentru modificarea şi completarea Legii nr. 504/2004 privind instituţiile publice de spectacole şi concerte a fost transmisă Comisiei cu adresa nr. Pl.-x   922 din 4 decembrie 2006.

Comisia pentru cultură, arte, mijloace de informare în masă a  fost sesizată în fond cu această propunere legislativă, spre avizare fiind transmisă Comisiei pentru muncă şi protecţie socială, Comisiei pentru buget, finanţe şi bănci şi Comisiei juridice, de disciplină şi imunităţi. Până la data întocmirii raportului s-a primit avizul negativ din partea Comisiei juridice, de disciplină şi imunităţi, iar Comisia pentru muncă şi protecţie socială a avizat favorabil propunerea legislativă. În redactarea raportului, Comisia a ţinut cont de avizul favorabil nr. 946  din 04.07.2006 emis de Consiliul Legislativ, precum şi de Punctul de vedere al Guvernului, nr. 2205/19.07.2006, care nu susţine adoptarea acestei iniţiative legislative.

Potrivit prevederilor art. 73 din Constituţia României, republicată, propunerea legislativă,  face parte din categoria legilor ordinare. 

Propunerea legislativă a fost respinsă de Senat, în şedinţa din 29 noiembrie 2006, în calitate de primă Cameră sesizată.

Propunerea legislativă a fost dezbătută în şedinţa Comisiei din ziua de 15 februarie 2007. 

În conformitate cu prevederile art. 54  din Regulamentul Camerei Deputaţilor, republicat, la dezbateri a participat, din partea Guvernului, domnul András István Demeter, director general în cadrul Ministerului Culturii şi Cultelor. 

Propunerea legislativă are ca obiect de reglementare modificarea şi completarea Legii nr. 504/2004 privind instituţiile publice de spectacole şi concerte, cu: prevederile Contractului colectiv de muncă la nivel de ramură culturală pentru anii 2006-2008; prevederile Cartei Sociale Europene – martie 2005; prevederile Directivei 1999/70/CE a Consiliului Europei din 28 iunie 1999 privind dreptul de muncă cu durată determinată.
La lucrările Comisiei au fost prezenţi 14 deputaţi, din totalul de 20 membri ai Comisiei. 


Raportul Comisiei a fost adoptat unanimitatea voturilor celor prezenţi în sală în momentul votului.

Potrivit art. 75 din Constituţia României, republicată, şi art. 92 din Regulamentul Camerei Deputaţilor, republicat, Camera Deputaţilor este Cameră decizională. 


În urma dezbaterii, Comisia pentru cultură, arte, mijloace de informare în masă propune respingerea propunerii legislative pentru modificarea şi completarea Legii nr. 504/2004 privind instituţiile publice de spectacole şi concerte. Motivarea respingerii se întemeiază pe faptul că, pe fond, iniţiativa legislativă a rămas fără obiect întrucât Legea nr. 504/2004 privind instituţiile publice de spectacole şi concerte a fost abrogată prin Ordonanţa Guvernului nr 21 din 31 ianuarie 2007 privind instituţiile şi companiile de spectacole sau concerte, precum şi desfăşurarea activităţii de impresariat artistic, publicată în Monitorul Oficial al României nr. 82 din 02 februarie 2007.

